2015. február 10-én jelentették be, hogy Ausztrália is küld versenydalt a 60. dalfesztiválra. Emellett jogot kaptak arra, hogy szavazzanak mindkét elődöntőben és a döntőben is. Erre korábban egyetlen ország esetében sem volt példa. Az ausztrál versenyző közvetlenül a döntőbe jutott, és ugyanazokkal a feltételekkel versenyzett, mint a többi ország. Minden ország szavazhatott az ausztrál dalra is, viszont továbbra is fennállt az a szabály, hogy senki sem szavazhat a saját országára. (Ausztrália automatikus döntőbe jutásának az volt a magyarázata, hogy nem szerették volna, ha csökkenti a többi, elődöntőkön résztevevő országok döntőbe jutási esélyét.) Az ország első hivatalos indulója Guy Sebastian és a "Tonight Again" című dal végül az 5. helyet szerezte meg a bécsi döntőn. Ha Ausztrália megnyerte volna a versenyt, akkor az SBS lett volna a társ-házigazdája a következő versenynek, melyet egy európai országban rendeztek volna meg egy EBU-tag műsorszolgáltató társasággal közösen.